  Анжелика Тихонова корреспондент Алнашысь шор ёзо школалэн борддор вылаз гожъяськисьлы Геннадий Красильниковлы сӥзем баннер ошизы. Со сярысь ивортодэтъя «Удмуртия» агентстволэн корреспондентэзлы школаысь ӟуч кылъя но литературая дышетӥсь, ужрадлы кичӧлтон сётӥсь Раиса Самсонова вераз. Милям Алнаш шор ёзо школамы аспал эшмылэсь, дано выпускникезлэсь, быдӟым удмурт писательлэсь Геннадий Дмитриевич Красильниковлэсь нимзэ нуллэ. Но милям нокыӵе но сыӵе памятной табличкаос гожъямын ӧвӧл, школае пырон азьын гинэ "Г. Д. Красильников нимо" шуыса гожтэмын. Нош нылпиос ӧжыт лыдӟисько ини, сыӵе писатель вал шуыса но уг тодо Раиса Самсонова, Алнаш шор ёзо школаысь ӟуч кылъя но литературая дышетӥсьОзьы малпаса, 21-тӥ тулыспалэ пусйиськись Анай кыллэн нуналэз азьын «Писпу выжыеныз кужмо, нош адями – ас выжыеныз» челленӝ кутскизы. Сое куинь ӧръя лэзизы: ас ёросазы, элькунъя но мукет улосвылъёсы. Пыриськисьёс анай кыллэсь пуштроссэ усьтӥсь видеороликъёс лэсьтыса келяны кулэ вал. Солы нимаз ӵектос но дасязы, тупен-тупен радлыксэ кылдытӥзы. Пумаз Геннадий Красильниковлы сӥзем ужрад ортчытыны малпазы: школазы солэсь нимзэ нуллэ бере, со асьсэлэн писательзы шуыса возьматон понна. Ӵектосэнызы пӧртэм конкурсъёсы пыриськизы, но коньдон утыны ӧзгес пӧрмытэ. Озьы ке но, лэсьтэм ужзы юнме медаз ышы, адями азе мед потоз шуыса тыршизы. Школа кивалтӥсьсылы Геннадий Махнёвлы вазиськизы. Тулыс директормы доры вазиським, ойдолэ тӧромы (Алнаш ёрослэн тӧроез Алексей Семёнов – ред.) доры мыномы шуыса. Собыдӟа ужмылэн маиз ке ке но мед кылёз шуыса, баннер лэсьтоно шуисько, писательлэн мед отын луоз туспуктэмез но книгаосыз. Кивалтӥсьмы марлы тӧро доры, асьмеос но быгатом, солы гинэ коньдон шедьтом шуиз Раиса Самсонова, Алнаш шор ёзо школаысь ӟуч кылъя но литературая дышетӥсьОзьы, Геннадий Красильниковлы сӥзем баннер кылдытӥзы. Вылтуссэ быдэсак асьсэос дасязы. Туспуктэмзэ но, книгаосызлэсь радлыксэ но, гожтэмзэ но пыр-поч чакласа ужазы. Ваньзэ та ужрадъёсты огазеяса, туэ 29-тӥ коньывуонэ кылосбур тодосчиос, кылъя дышетӥсьёс понна «Традиции как фактор преемственности поколений и их применение в современном обучении» улосвылкуспо семинар ортчытозы. Лекциен Москваысь Горький нимо литературной институтысь доцент Вера Пантелеева вуоз. Со сяна, «Как традиции отражались в творчестве Г. Д. Красильникова» мастер-класс радъялозы. Озьы ик челленӝ улсын видеороликъёс лэсьтӥсьёсты ӧтёзы но пусъёзы.  Тодэ вайытом, Яр каргуртын Флор Васильевлы буре ваён пул усьтӥзы.  Тегъёс: Мерлык Дышетон Удмуртия школаос удмуртъёс гожъясьёс Алнаш Красильников  